b'\n_START_ARTICLE_\nViveka Seldahl\n_START_SECTION_\nBiografi\n_START_PARAGRAPH_\nSeldahl studerte ved Statens scenskola i G\xc3\xb6teborg i \xc3\xa5rene 1967\xe2\x80\x9370. Hun var deretter tilknyttet flere teatre, blant annet Stockholms stadsteater. Hun startet Sveriges f\xc3\xb8rste forstadsteater, Angereds Teater, i G\xc3\xb6teborg med sin samboer Sven Wollter. Senere var de begge med p\xc3\xa5 \xc3\xa5 starte G\xc3\xa4vle Folkteater. Viveka Seldahl fikk sitt gjennombrudd som skuespiller som Nerg\xc3\xa5rds-Anna i tv-serien Raskens i 1976. Denne serien ble ogs\xc3\xa5 sendt p\xc3\xa5 NRK. _NEWLINE_Seldahl var samboer med skuespilleren Sven Wollter fra 1971 til hun d\xc3\xb8de i 2001 etter lengre tids kreftsykdom. Sammen fikk de i 1975 s\xc3\xb8nnen Karl Seldahl. Seldahl og Wollter spilte mot hverandre i flere produksjoner for film og tv. Norsk publikum vil ha sett dette samarbeidet blant annet i tv-serien Raskens (1976), i de to f\xc3\xb8rste \xc3\x84nglag\xc3\xa5rd-filmene (1992 og 1994), og ikke minst i Bille Augusts film En sang for Martin fra 2001, der Seldahl og Wollter spiller de to hovedrollene. Rollen som fiolinisten og hustruen Barbara i En sang for Martin, skulle bli Viveka Seldahls siste.'